Kapers teiken nou ook motorhandelaars | Maroela Media
Kapers teiken nou ook motorhandelaars
Die polisie waarsku lede van die publiek wat motors aanlyn koop of verkoop om op die uitkyk te wees vir kapers of swendelaars wat hulle voordoen as moontlike kopers of verkopers van motors.
Privaat speurder Mike Bolhuis sê mense moet baie versigtig wees om motors aanlyn of in gedrukte media te adverteer, omdat misdadigers as moontlike kopers daarop kan reageer en motorverkopers in lokvalle lei.
Kapers gebruik soms vervalste bestuurslisensies om voertuie by motorhandelaars of verkopers vir 'n toetsrit te neem. Hulle sal dan stop en die motorverkoper by die motor uitgooi en wegry. Kapers kan ook by motorhandelaars in 'n motor spring en ongesiens wegry sodra hulle die kans kry.
Bolhuis waarsku mense ook teen swendelaars wat hulle voordoen as motorverkopers en valse advertensies aanlyn plaas om moontlike motorkopers om die bos te lei en hul geld te steel.
"Swendelaars reël soms 'n ontmoeting met die moontlike motorkopers en dring op kontant aan indien die koper belangstel om die motor te koop. Tydens die ontmoeting word kopers van al hul besittings en kontant beroof en met wapens gedreig. Kopers word soms ook gedwing om geld in die misdadigers se rekeninge oor te plaas of hul bankkaarte met die PIN-nommer te oorhandig," sê Bolhuis.
Bolhuis sê dit is soms moeilik om 'n advertensie as vals te identifiseer, aangesien dit redelik realisties lyk en selfs foto's en die nodige besonderhede bevat.
"Misdadigers en swendelaars teiken verál aanlyn platforms, omdat goedere onmiddellik en vinnig verkoop kan word. Slagoffers kan ook makliker aanlyn geteiken word," sê Bolhuis.
Swendelaars lok slagoffers deur motors teen 'n onrealisties lae prys te adverteer.
Bolhuis gee 'n paar wenke om te voorkom dat jy die volgende slagoffer van swendelary word:
Indien jy 'n motor aanlyn adverteer, vra die potensiële koper om jou in 'n openbare plek te ontmoet. Versoek ook dat die koper die nodige identifikasie vooraf wys.
Maak gebruik van SMS'e of opgeneemde oproepe in plaas van e-posse om verkope te reël, aangesien dit makliker is om op te spoor en as bewyse te gebruik.
As jy belangstel om 'n motor te koop, moenie plekke by onbekende adresse besoek of jou huis- of werkadres bekend maak nie.
Bolhuis gee ook 'n paar wenke vir motorhandelaars om kapings te voorkom:
Maak seker meer as een verkoopspersoon is tydens 'n toetsrit in die motor.
Laat slegs een potensiële koper op 'n slag toe om die motor te vat vir 'n toetsrit.
Versoek dat motorkopers alle vorme van identifikasie kan verskaf.
Gaan moontlike motorkopers na vir enige wapens.
Die verkoopspersone moet hul selfoonligging te alle tye aanskakel en 'n paniekknoppie-toepassing daarop installeer vir noodgevalle.